"Oulun inspiroi" -slogania nähtiin muun muassa linja-autojen kyljissä. Kuva vuodelta 2007. Kuva: Pekka Peura

Arvostettu brittilehti Guardian julkaisi keskiviikkona artikkelin laman kanssa kamppailevasta Suomesta ja käytti Oulua esimerkkinä.



Guardianin toimittaja David Crouch kirjoitti juttunsa otsikolla "Suomi nousukauden jälkeen: Ei vielä Kreikan tasolla, mutta se on vain ajan kysymys".



Crouch käsittelee artikkelissaan Suomen tilannetta eduskuntavaalien alla ja peilaa Suomea Oulun kautta. Oulun ihme eli metsäteollisuuden ja elektroniikkateollisuuden varassa vaurauteen noussut kaupunki painii nyt korkean työttömyyden kanssa. Guardianin artikkelissa mainitaan niin Microsoftin, Nokian ja Broadcomin irtisanomiset sekä "Suomen Selfridgesin" eli Stockmannin poistuminen kaupungista.



Eduskuntavaalien alla poliitikot kuten Guardianin esiin nostama Juha Sipilä lupaavat töitä ja leikkaavansa turhia kuluja, mutta Crouchin haastattelemat oululaiset suhtautuvat tulevaisuuteen pessimistisesti. "Hallituksen vaihtuminen ei muuta mitään - uusia kasvoja, samaa paskaa", sanoo 22-vuotias haastateltu.



Crouchin arvion mukaan alueella on kuitenkin paljon mahdollisuuksia, joista jälleen uusi Oulu voi nousta, vaikkakin it-alan uudet yritykset ovat vielä lastenkengissään. Crouchin haastattelema Juha Roininen sanoo artikkelin lopuksi, että Oulun nousuun menee vielä aikaa, mutta se on tehtävä. "Tuntuu siltä että niin meidän on pakko tehdä. Ei ole muuta vaihtoehtoa."